# Podmienky fotografickej súťaže Cesta svetla 2017

Únia nevidiacich a slabozrakých Slovenska, Sekulská č. 1, 842 50 Bratislava, IČO 00 683 876 (ďalej len organizátor), vyhlasuje fotografickú súťaž Cesta svetla (ďalej len súťaž). Jej zmyslom je prostredníctvom fotografií priblížiť verejnosti problematiku ľudí so zrakovým postihnutím.

## Priebeh súťaže sa riadi týmito Podmienkami (ďalej len podmienky):

 1. Súťažiacim je každá fyzická osoba, ktorá sa do súťaže prihlási tak, že riadne a úplne vyplní, vlastnoručne podpíše a do 30. 9. 2017 na adresu organizátora doručí prihlášku spolu s aspoň jednou súťažnou fotografiou.

 2. Osobu, ktorá nie je v plnom rozsahu spôsobilá na právne úkony, do súťaže prihlási jej zákonný zástupca.

 3. Účasť v súťaži nie je spoplatňovaná.

 4. Súťažná fotografia je snímka v papierovej forme s rozmermi 20x30 cm (ďalej len fotografia). Spolu so súťažnou fotografiou posiela aj jej rozmnoženinu v digitálnej forme (v prípade fotografie na film digitalizovaný negatív).

 5. Súťaž sa vyhlasuje v dvoch súťažných kategóriách:

 5.1 kategória 1: čierno-biela fotografia,

 5.2 kategória 2: farebná fotografia.

 6. Do jednej súťažnej kategórie môže súťažiaci prihlásiť najviac 4 fotografie, celkovo do súťaže najviac 8 fotografií.

 7. Tematika fotografie musí priamo alebo nepriamo inklinovať k problematike ľudí so zrakovým postihnutím alebo fenoménu svetla.

 8. Súťažiaci v Prihláške vyznačí počet prihlásených fotografií a súťažnú kategóriu pre každú z nich.

 9. Fotografie sa súťažiacim po skončení súťaže nevracajú (po skončení súťaže bude realizovaných viacero výstav v rôznych mestách Slovenska).

 10. Organizátor zostaví odbornú porotu pozostávajúcu aspoň z troch členov (ďalej len porota), ktorá do 20. 10. 2017 vyhodnotí prihlásené fotografie, v každej zo súťažných kategórií určí tri najlepšie snímky. Porota má právo niektorú z cien neudeliť a jej rozhodnutie je konečné.

 11. Organizátor na Internetovej stránke [www.unss.sk](www.unss.sk%20) do 30. 11. 2017 zverejní počet súťažiacich, zloženie poroty, výsledky súťaže a mená výhercov.

 12. Súťažiaci, ktorého fotografii porota pridelila:

 12.1 prvú cenu, získava od organizátora vecné ceny v hodnote 100 €,

 12.2 druhú cenu, získava od organizátora vecné ceny v hodnote 50 €,

 12.3 tretiu cenu, získava od organizátora vecné ceny v hodnote 30 €.

 13. Zo všetkých súťažných fotografií porota vyberie práce, z ktorých organizátor zostaví v novembri 2017 verejnú výstavu. Následne v roku 2018 zorganizuje podľa svojich možností organizátor viacero výstav v iných regiónoch Slovenska (informácie o výstavách budú aktualizované na stránke <www.unss.sk>).

 14. Zo všetkých zaslaných fotografií porota vyberie tie, ktoré budú použité v propagačnom kalendári organizátora.

 15. Súťažiaci prehlasuje, že každá z fotografií prihlásených do súťaže je jeho vlastným dielom, teda že ju vytvoril svojou vlastnou tvorivou činnosťou (ďalej len dielo).

 16. Súťažiaci ďalej prehlasuje, že je výlučným vlastníkom vecí, prostredníctvom ktorých je dielo vyjadrené a že je v plnej miere oprávnený s nimi voľne nakladať.

 17. Súťažiaci ďalej prehlasuje, že je oprávnený s dielom voľne nakladať, najmä je oprávnený dielo použiť a udeľovať iným osobám licencie v zmysle ust. §§ 40 – 49 zákona č. 618/2003 Z. z. o autorskom práve a právach súvisiacich s autorským právom (ďalej len autorský zákon).

 18. Súťažiaci si želá dielo označiť svojím menom.

 19. Organizátor sa zaväzuje:

 19.1 pri každom použití diela označiť dielo menom autora,

 19.2 pri každom použití diela dbať na nedotknuteľnosť diela,

 19.3 že nebude na diele vykonávať žiadne nedovolené zmeny alebo iné zásahy tak, že bude narušená česť a dobrá povesť autora alebo znížená hodnota diela.

 20. Súťažiaci svojím súhlasom udeľuje organizátorovi licenciu podľa ust. § 40 a nasl. autorského zákona:

 20.1 organizátor je oprávnený dielo alebo jeho časť použiť vo svojich propagačných a prezentačných materiáloch ako aj v akýchkoľvek iných materiáloch vydávaných organizátorom za akýmkoľvek účelom; v tlačenej alebo elektronickej forme alebo vo forme taktilnej grafiky.

 20.2 organizátor je oprávnený dielo zaraďovať do súborných diel,

 20.3 organizátor je oprávnený verejne vystavovať originál alebo rozmnoženinu diela,

 20.4 rozsah licencie nie je časovo ani územne obmedzený,

 20.5 organizátor je oprávnený udeľovať tretím osobám súhlas na použitie diela v rozsahu, v ktorom je organizátor oprávnený s dielom sám nakladať,

 20.6 organizátor je oprávnený vyhotovovať rozmnoženiny diela v tlačenej podobe a verejne ich rozširovať,

 20.7 súťažiaci si nenárokuje vykonať autorskú korektúru diela (ďalej len licencia),

 21. Súťažiaci udeľuje organizátorovi licenciu podľa bodu 19. týchto Podmienok bezodplatne. Suma vyplatená súťažiacemu organizátorom ako výhra podľa bodu 12. týchto podmienok nie je odplatou za udelenie licencie.

 22. Licencia udelená súťažiacim organizátorovi podľa bodu 19. týchto podmienok je nevýhradná licencia v zmysle ust. § 43 ods. 3 autorského zákona a zostáva zachovaná aj vtedy, ak súťažiaci neskôr udelí tretej osobe výhradnú licenciu k dielu.

Realizované s finančnou podporou Ministerstva kultúry Slovenskej republiky a spoločnosti VELUX Slovensko.